Mar 31,2015
విమానాశ్రయ యూనిట్‌ కోసం పబ్లిక్‌ ఇష్యూకు జీవీకే సంస్థ !
                    ముంబయి: విమానాశ్రయ యూనిట్‌ ఏర్పాటుకు అవసరమైన నిధుల కోసం జీవీకే పవర్‌ అండ్‌ ఇన్‌ఫ్రా సంస్థ పబ్లిక్‌ ఇష్యూ (ఐపీఓ)కు రావాలని యోచిస్తున్నట్లు సమాచారం. 250 మిలియన్‌ డాలర్ల సమీకరణకు ఉద్దేశించిన ఈ ఐపీఓకు సంబంధించిన డ్రాఫ్ట్‌ ప్రాస్‌పెక్టస్‌ను సంస్థ త్వరలోనే దాఖలు చేయనుంది. జీవీకే ఎయిర్‌పోర్ట్‌ డెవలపర్స్‌ ప్రైవేట్‌ లిమిటెడ్‌ విభాగపు ఐపీఓ నిర్వహణ కోసం సంస్థ ఇప్పటికే సిటీ గ్రూపు, బ్యాంక్‌ ఆఫ్‌ అమెరికా-మెరిల్లంచ్‌, యాక్సిస్‌ క్యాపిటల్‌ మరియు జె.ఎం.ఫైనాన్స్‌ సర్వీసులను ఆశ్రయించినట్లు సంబంధిత వర్గాలు తెలిపాయి. నిర్ధిష్టంగా ఎప్పుడు మార్కెట్లోకి వచ్చే అంశాన్ని ఇప్పుడే చెప్పలేమన్న ఆ వర్గాలు వెల్లడించాయి. వీలైనంత త్వరలోనే తాము ఈ ప్రక్రియను చేపట్టనున్నట్లు తెలిపాయి. ఇదే విషయమై సంస్థ డైరెక్టర్‌ మరియు ప్రధాన ఆర్థిక కార్యనిర్వాహణాధికారి ఐజాక్‌ జార్జీ స్పందిస్తూ ఈ అంశంపై మాట్టాడేందుకు ఇది అనువైన సమయం కాదని.. తొందరపాటు అవుతుందని అన్నారు.
మీ స్నేహితులకు రికమెండ్ చెయ్యండి